Predkladacia  správa

	Predložený návrh zákona sa predkladá mimo Plánu legislatívnych úloh vlády SR na rok 2001.
	Návrh zákona o výrobe a uvádzaní liehu na trh si kladie za cieľ ustanoviť nové podmienky na výrobu liehu a spracovanie liehu,  jeho uvádzanie na trh, manipuláciu a iné nakladanie s ním.
	Pri vypracovaní návrhu zákona sa vychádzalo z doterajších skúseností pri uplatňovaní platného zákona NR SR č. 289/1996 Z. z. o výrobe  a obehu liehu a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 135/2000 Z. z. v praxi, ktoré poukazovali na nutnosť riešiť zákonom upresnenie podmienok na podnikanie v danej oblasti. 
	Predloženým návrhom zákona sa rieši najmä proces vydávania povolenia na výrobu liehu a spracovanie liehu v liehovarníckom závode a jeho uvádzanie na trh. Vyrábať lieh a spracúvať  lieh môže vlastník alebo nájomca liehovarníckeho závodu, v ktorom sa má lieh vyrábať a spracúvať. Zároveň prevádzkovateľ musí mať splnené záväzky na spotrebnej dani z liehu a dani z pridanej hodnoty ako aj zloženú zábezpeku na spotrebnú daň.
	Návrh zákona bol predmetom medzirezortného pripomienkového konania. Z celkového počtu 41 pripomienkujúcich orgánov, štyri orgány neuplatnili pripomienky, 25 orgánov k návrhu zákona nemalo pripomienky.
	Dňa 2. apríla 2001 sa na MP SR uskutočnila porada k vyhodnoteniu pripomienok k návrhu zákona, ktorého sa zúčastnili zástupcovia Ministerstva hospodárstva SR, Ministerstva financií SR, Ministerstva životného prostredia SR, Generálnej prokuratúry SR a Protimonopolného úradu SR.
	So všetkými zástupcami uvedených rezortov došlo k dohode okrem Protimonopolného úradu SR.
	Dňa 23.5.2001 bola prerokovaná na MP SR zásadná pripomienka Protimonopolného úradu SR týkajúca sa § 3 návrhu, v ktorom nesúhlasí, aby povolenie sa vydávalo len vlastníkom liehovarníckeho závodu. Podľa ich názoru by dochádzalo k diskriminácii, resp. k likvidácii časti prevádzkovateľov liehovarníckych závodov v prenajatých priestoroch.
	Rokovanie sa uskutočnilo na úrovni štatutárneho zástupcu ministerstva a Protimonopolného úradu SR, kde k dohode nedošlo.
	Neakceptované pripomienky sú osobitne vyhodnotené a sú súčasťou tohto návrhu. Ostatné pripomienky legislatívno-technického charakteru a pripomienky, ktoré návrh vylepšovali, boli do návrhu priamo zapracované.
	Návrh zákona bol prerokovaný v Legislatívnej rade vlády SR dňa 16.10.2001.  Legislatívna rada vlády SR v navrhovanom zákone odporučila  upraviť podmienky na vydávanie povolenia na výrobu a uvádzanie liehu na trh. Na základe uvedeného došlo k úprave § 3 návrhu zákona a predkladané nové znenie návrhu je upravené v zmysle jej pripomienok a záverov vznesených na jej rokovaní.
	Úpravou § 3 sa umožňuje  vydávať povolenie na prevádzkovanie liehovarníckeho závodu ich vlastníkom, ako aj žiadateľom, ktorí budú prevádzkovať liehovarnícky závod na základe zmluvy o nájme. Touto úpravou sa zároveň odstránil rozpor s Protimonopolným úradom SR k uplatňovanej zásadnej pripomienke.
	Návrh zákona nebude mať dopad na štátny rozpočet, na podnikateľskú sféru ani na životné prostredie a rovnako nebude mať negatívny dopad na zamestnanosť.

	Na základe uvedeného sa návrh zákona predkladá bez rozporu.